Miguela Xuereb .td_uid_2_6082b83cec968_rand.td-a-rec-img{text-align:left}.td_uid_2_6082b83cec968_rand.td-a-rec-img img{margin:0 auto 0 0} Jien u ħafna Maltin oħra bħali tant inħossuna mweġġgħa u rrabjati meta naraw lill-esponenti tal-Partit Nazzjonalista jħammġu l-isem ta' pajjiżna, id f'id mal-barranin. Xbajt naqra diskors mimli gideb li jingħad fil-Parlament Ewropew. Xbajt bl-ipokresija ta' nies bħal Pieter Omtzigt fil-Kunsill tal-Ewropa. Huwa tant tal-mistħija kif ukoll totalment inġust li l-Prim Ministru Malti attwali, Dr Robert Abela, u l-Gvern Laburista li jmexxi, jiġu suġġetti għal dan it-trattament meta dan l-aħħar saru tant miżuri favur it-tisħiħ tas-saltna tad-dritt f'pajjiżna u anke l-governanza tajba. Forsi ma niskantax wisq li ċerti Ewropej jattakkaw lil Malta għax uħud minnhom jgħiru għas-suċċess li kiseb pajjiżna fil-qasam ekonomiku, saħansitra fis-sena li għaddiet minkejja d-diffikultajiet kbar li ffaċċjajna minħabba l-pandemija tal-COVID-19. Imma huwa tassew tal-biki li jkollok nies fil-kamp Nazzjonalista li kontinwament irewħu kontra pajjiżhom stess fil-kurituri ta' Brussell u Strasburgu. U inutli li jiġu bl-argument banali u bla bażi ta' xejn li huma jmaqdru lill-Gvern Malti u mhux lil pajjiżhom. Jew li jgħidu li l-Gvern Malti huwa differenti minn Malta u l-Maltin. Insew, forsi, li l-Gvern Malti jirrappreżenta lil Malta u lill-Maltin kollha? – Insew, forsi, li gvern elett demokratikament mill-maġġoranza assoluta tal-Maltin għandu jingħata r-rispett li jixraqlu miċ-ċittadini Maltin kollha? – Insew, forsi, kemm Dr Robert Abela u sħabu qed jaħdmu biex isem Malta jerġa' jingħata r-rispett u d-dinjità li jixraqlu fil-qasam internazzjonali? Naf li hawn anke diversi Nazzjonalisti ta' rieda tajba li qed jiddardru b'dak li qed isir minn sħabhom biex jimminaw lill-Gvern Malti. Naf li hawn ħafna "floaters" li fl-elezzjoni ġenerali li jmiss mhumiex se jivvotaw lill-Partit Nazzjonalista minħabba dawn l-attakki fuq Malta. Naf li hawn min dejjem isostni li sakemm in-Nazzjonalisti jibqgħu jħammġu isem Malta barra minn xtutna, vot mingħandu ma jeħduhx, jagħmel x'jagħmel il-Gvern Laburista. Min hu ġifa jġib l-istmerrija ta' ħaddieħor fuqu. Għalhekk, huwa diżunur għal min mhuwiex kapaċi jiffaċċja lill-Gvern Laburista fuq art twelidna stess imma jrid bilfors idaħħal lill-" big brother " fi Brussell jew Strasburgu. Qisha dik l-istorja ta' dak it-tifel beżżiegħi u ġifa li mhuwiex kapaċi jiddefendi ruħu kontra sħabu li jargumentaw miegħu u jmur jiġri għand ħuh il-kbir biex iġibu jbeżża' lit-tfal l-oħra. Meta se nieqfu naraw u nisimgħu b'dawn il-ħniżrijiet? – Għalhekk il-PN irid juża l-istituzzjonijiet Ewropej? – Biex jieħu vantaġġ politiku partiġġjan għad-detriment ta' Malta u l-Maltin? Bħalma dejjem ngħid, kulħadd intitolat għall-opinjoni politika tiegħu. Kulħadd għandu dritt ma jaqbilx mal-Gvern Malti fuq xi ħaġa. Però, ejjew inżommu l-argumenti bejnietna. Ejjew ma ndaħħlux lill-barranin fihom għax uħud minn dawn jieħdu gost kbir jindaħlu bejnietna għaliex jistgħu jisfruttaw is-sitwazzjoni għall-gwadann ta' pajjiżhom jew tal-partit politiku tagħhom u għad-detriment ta' Malta għax pajjiżna huwa rival ekonomiku ta' pajjiżhom jew għax il-Gvern Laburista Malti jħaddan ideoloġija politika differenti mill-partit politiku li huma affiljati miegħu. Ma ninsew qatt l-għajta ta' żmien il-mibki Perit Duminku Mintoff: "Malta l-ewwel u qabel kollox!" .td_uid_3_6082b83cecb64_rand.td-a-rec-img{text-align:left}.td_uid_3_6082b83cecb64_rand.td-a-rec-img img{margin:0 auto 0 0}